Lietuvos Respublikos Vyriausybė

nutarimas

Dėl VILNIAUS IR KAUNO MIESTŲ CENTRALIZUOTO ŠILUMOS TIEKIMO ŪKIO MODERNIZAVIMO ĮRENGIANT VIETINIUS IR ATSINAUJINANČIUS ENERGIJOS IŠTEKLIUS NAUDOJANČIAS KOGENERACINES ELEKTRINES PROJEKTŲ PRIPAŽINIMO VALSTYBEI SVARBIAIS EKONOMINIAIS PROJEKTAIS

2014 m. gegužės 28 d. Nr. 486
Vilnius

Įgyvendindama Projektų pripažinimo valstybei svarbiais ekonominiais ar kultūriniais projektais tvarkos aprašo, patvirtinto Lietuvos Respublikos Vyriausybės 2008 m. vasario 13 d. nutarimu Nr. 136 „Dėl Projektų pripažinimo valstybei svarbiais ekonominiais ar kultūriniais projektais tvarkos aprašo patvirtinimo“ (toliau – Aprašas), 8 punktą, atsižvelgdama į Nacionalinės energetinės nepriklausomybės strategijos, patvirtintos Lietuvos Respublikos Seimo 2012 m. birželio 26 d. nutarimu Nr. XI-2133 „Dėl Nacionalinės energetinės nepriklausomybės strategijos patvirtinimo“, 72 ir 73 punktus, Valstybinės reikšmės atliekų tvarkymo objektų steigimo ir pripažinimo tvarkos aprašo, patvirtinto Lietuvos Respublikos Vyriausybės 2000 m. vasario 2 d. nutarimu Nr. 113 „Dėl Valstybinės reikšmės atliekų tvarkymo objektų steigimo ir pripažinimo tvarkos aprašo patvirtinimo“, 5 punktą, taip pat į tai, kad Lietuvos Respublikos Vyriausybės 2014 m. balandžio 9 d. pasitarime pritarta Nacionalinės šilumos ūkio plėtros 2014–2020 metų programos projektui, ir siekdama Šešioliktosios Vyriausybės 2012–2016 metų programos, kuriai pritarta Lietuvos Respublikos Seimo 2012 m. gruodžio 13 d. nutarimu Nr. XII-51 „Dėl Lietuvos Respublikos Vyriausybės programos“, 334 punkte nustatytų tikslų, Lietuvos Respublikos Vyriausybė nutaria:

1. Pripažinti Vilniaus ir Kauno miestų centralizuoto šilumos tiekimo ūkio modernizavimo įrengiant vietinius ir atsinaujinančius energijos išteklius naudojančias kogeneracines elektrines projektus (toliau – elektrinių projektai) valstybei svarbiais ekonominiais projektais. Elektrinių projektų tikslas – maksimaliai sumažinti į Vilniaus ir Kauno miestų centralizuoto šilumos tiekimo sistemas tiekiamos šilumos energijos gamybos kainą, užtikrinant didžiausią ekonomiškai pagrįstą elektros energijos iš vietinių ir atsinaujinančių energijos išteklių gamybos kiekį, įrengiant naujus ar rekonstruojant esamus šilumos ir elektros energijos gamybos įrenginius, atsižvelgiant į priede nurodytus elektrinių projektų įgyvendinimo terminus, rezultatus ir jų rodiklius, elektrinių projektų įgyvendinimo priemones.

2. Pritarti, kad „Lietuvos energija“, UAB (toliau – paskirtasis vykdytojas), įgyvendintų elektrinių projektus.

3. Pavesti:

3.1. Finansų ministerijai – Lietuvos Respublikos Vyriausybės vardu sudaryti su paskirtuoju vykdytoju Aprašo 13 punkte nurodytą sutartį, kurioje paskirtasis vykdytojas įsipareigotų nustatytu laiku ir apimtimi įgyvendinti elektrinių projektus;

3.2. Lietuvos Respublikos Vyriausybei pavaldžioms institucijoms ir įstaigoms – prioritetine tvarka nagrinėti dokumentus, susijusius su elektrinių projektų įgyvendinimu, ir užtikrinti su šiais projektais susijusių sprendimų priėmimą per įmanomai trumpiausią terminą.

4. Nustatyti, kad paskirtasis vykdytojas elektrinių projektus įgyvendina:

4.1. naudodamas paskirtojo vykdytojo lėšas ir siekdamas panaudoti Europos Sąjungos struktūrinių fondų paramą;

4.2. pritraukdamas savivaldybių ir (arba) jų valdomų įmonių ir (arba) privačių partnerių (toliau – partneriai) investicijas steigiant elektrinių projektų įgyvendinimo bendroves, kurioms kaip partnerių įnašai gali būti perduodama centralizuoto šilumos tiekimo infrastruktūra, technologijos ar kitas turtas, išlaikant valstybės valdomų bendrovių kontrolę;

4.3. užtikrindamas skaidrius ir konkurenciją atitinkančius partnerių atrankos principus.

5. Rekomenduoti:

5.1. kitoms valstybės ir savivaldybių institucijoms, įmonėms, įstaigoms ir organizacijoms – nagrinėjant dokumentus, susijusius su elektrinių projektų įgyvendinimu, ir priimant su šiais projektais susijusius sprendimus, vadovautis šio nutarimo 3.2 papunkčiu;

5.2. savivaldybėms – apsvarstyti galimybes esamą savivaldybių ir (arba) jų valdomų įmonių centralizuotą šilumos tiekimo infrastruktūrą naudoti elektrinių projektams įgyvendinti.

Ministras Pirmininkas	Algirdas Butkevičius

Finansų ministras	Rimantas Šadžius

Lietuvos Respublikos Vyriausybės
2014 m. gegužės 28 d. nutarimo Nr. 486
priedas

ELEKTRINIŲ PROJEKTŲ REZULTATAI, RODIKLIAI, ĮGYVENDINIMO TERMINAI IR ĮGYVENDINIMO PRIEMONĖS

Eil. Nr.	Rezultatas	Rodiklis	Įgyvendinimo terminas	Įgyvendinimo priemonės
1.	Renovuojant esamus kogeneracinius pajėgumus ar statant naujus, Vilniaus centralizuoto šilumos tiekimo sistemoje papildomai įrengti biokuro ir (ar) komunalinių atliekų kogeneraciniai įrenginiai	papildomų įrenginių elektrinė galia iki 145 MW	ne vėliau kaip iki 2020 metų	įsteigti projektą įgyvendinančią bendrovę, kurios ne mažiau kaip 51 procentą akcijų ir šių akcijų suteikiamų balsavimo teisių valdo valstybė ar valstybės valdomos bendrovės
2.	Renovuojant esamus kogeneracinius pajėgumus ar statant naujus, Kauno centralizuoto šilumos tiekimo sistemoje papildomai įrengti biokuro ir (ar) komunalinių atliekų kogeneraciniai įrenginiai	papildomų įrenginių elektrinė galia iki 53 MW	ne vėliau kaip iki 2020 metų	įsteigti projektą įgyvendinančią bendrovę, kurios ne mažiau kaip 51 procentą akcijų ir šių akcijų suteikiamų balsavimo teisių valdo valstybė ar valstybės valdomos bendrovės

––––––––––––––––––––